Nøgleord

Sammendrag



Nøgleord

1. Tilnærmelse af lovgivningerne – fremgangsmåder for indgåelse af offentlige indkøbs- samt bygge- og anlægskontrakter – direktiv 93/36 og 93/37 – ordregivende myndigheder – offentligretligt organ – begreb – national lovgivning, som undtager enheder oprettet på privatretligt grundlag, der opfylder de i direktiverne fastsatte betingelser – ulovlig

[Rådets direktiv 93/36, art. 1,litra b), og direktiv 93/37, art. 1,litra b)]

2. Tilnærmelse af lovgivningerne – fremgangsmåder for indgåelse af offentlige indkøbs- samt bygge- og anlægskontrakter – direktiv 93/36 og 93/37 – offentlig aftale – begreb – national lovgivning, som undtager samarbejdsaftaler, der indgås mellem offentligretlige enheder – ulovlig

[Rådets direktiv 93/36, art. 1,litra a), og direktiv 93/37, art. 1,litra a)]

3. Tilnærmelse af lovgivningerne – fremgangsmåder for indgåelse af offentlige indkøbs- samt bygge- og anlægskontrakter – direktiv 93/36 og 93/37 – fravigelse af de fælles regler – indskrænkende fortolkning – anvendelse af proceduren udbud efter forhandling – grænser

(Rådets direktiv 93/36 og 93/37)

Sammendrag

1. National lovgivning på området for offentlige kontrakter, som undtager privatretlige enheder fra sit anvendelsesområde, selv om disse enheder opfylder de kumulative betingelser, der indgår i definitionen af begrebet »offentligretligt organ«, i artikel 1, litra b), andet afsnit, i direktiv 93/36 om samordning af fremgangsmåderne ved offentlige indkøb og direktiv 93/37 om samordning af fremgangsmåderne med hensyn til indgåelse af offentlige bygge- og anlægskontrakter, udgør en ukorrekt gennemførelse af begrebet »offentligretligt organ« og dermed af begrebet »ordregivende myndighed« i artikel 1, litra b), første led.

Med henblik på at besvare spørgsmålet om, hvorvidt en privatretlig enhed eventuelt skal klassificeres som et offentligretligt organ, skal det således blot efterprøves, om det pågældende organ opfylder disse betingelser, idet et organs privatretlige status ikke er et kriterium, som i sig selv kan udelukke, at organet kvalificeres som en ordregivende myndighed i de nævnte direktivers forstand.

(jf. præmis 27, 28 og 31 samt domskonkl.)

2. National lovgivning, som på forhånd udelukker de samarbejdsaftaler, der indgås mellem offentlige myndigheder og andre offentligretlige enheder, fra sit anvendelsesområde, og dermed også de aftaler, som er offentlige aftaler i den forstand, hvori udtrykket er anvendt i direktiv 93/36 om samordning af fremgangsmåderne ved offentlige indkøb og direktiv 93/37 om samordning af fremgangsmåderne med hensyn til indgåelse af offentlige bygge- og anlægskontrakter, udgør en ukorrekt gennemførelse af disse direktiver.

For at der er tale om en offentlig indkøbsaftale i henhold til de nævnte direktivers artikel 1, litra a), er det principielt tilstrækkeligt, at aftalen er blevet indgået mellem på den ene side en regional eller lokal myndighed og på den anden side en fra denne myndighed juridisk forskellig person. Forholdet vil alene kunne bedømmes anderledes, såfremt den lokale myndighed underkaster den pågældende person en kontrol, der svarer til den kontrol, den fører med sine egne tjenestegrene, og såfremt den pågældende person udfører hovedparten af sin virksomhed sammen med den eller de myndigheder, den ejes af.

(jf. præmis 38 og 40 samt domskonkl.)

3. Fravigelser fra de regler, som skal sikre, at de rettigheder, som er fastsat i traktaten, bliver virksomme inden for området for offentlige indkøbs- og bygge- og anlægskontrakter, skal fortolkes indskrænkende. Medlemsstaterne kan derfor ikke uden at fratage direktiv 93/36 om samordning af fremgangsmåderne ved offentlige indkøb og direktiv 93/37 om samordning af fremgangsmåderne med hensyn til indgåelse af offentlige bygge- og anlægskontrakter deres effektive virkning bestemme, at fremgangsmåden med udbud efter forhandling kan finde anvendelse i andre tilfælde end dem, som er fastsat i disse direktiver, eller opstille nye betingelser i de tilfælde, som udtrykkeligt er nævnt i direktiverne, med den virkning, at adgangen til at anvende den nævnte fremgangsmåde bliver udvidet.

(jf. præmis 48 og 58 samt domskonkl.)